สังคมข่าวหุ้น
*ตลาดหุ้นไทยเมื่อวานนี้ปิดภาคเช้า กับเปิดภาคบ่าย เหมือนหนังคนละม้วน จากที่ลงไปกว่า 10 จุด กลับขึ้นมาปิดบวกได้ 9.77 จุด มูลค่าการซื้อขายกว่า 6.5 หมื่นล้านบาท จากความคาดหวังเม็ดเงินจากกองทุน LTF กองทุนรวมเพื่อการเลี้ยงชีพ (RMF) และการทำ Window Dressing ก่อนปิดงบฯ ของกองทุนต่าง ๆ รวมถึงคลายความกังวลเรื่องการเมืองในสหรัฐฯ ประเด็นการถอดถอน “ทรัมป์” ส่วนแนวโน้มวันนี้ มีโอกาสไปต่อได้ แต่อาจจะไซด์เวย์
19 ธ.ค. 2562

คาเฟอีน
*ตลาดหุ้นไทยเมื่อวานนี้ปิดภาคเช้า กับเปิดภาคบ่าย เหมือนหนังคนละม้วน จากที่ลงไปกว่า 10 จุด กลับขึ้นมาปิดบวกได้ 9.77 จุด มูลค่าการซื้อขายกว่า 6.5 หมื่นล้านบาท จากความคาดหวังเม็ดเงินจากกองทุน LTF กองทุนรวมเพื่อการเลี้ยงชีพ (RMF) และการทำ Window Dressing ก่อนปิดงบฯ ของกองทุนต่าง ๆ รวมถึงคลายความกังวลเรื่องการเมืองในสหรัฐฯ ประเด็นการถอดถอน “ทรัมป์” ส่วนแนวโน้มวันนี้ มีโอกาสไปต่อได้ แต่อาจจะไซด์เวย์
*หุ้นกลุ่มธนาคารพากันขึ้นยกแผง หลังหมดข่าวร้ายต่าง ๆ โดยเฉพาะประเด็นเรื่องดอกเบี้ยนโยบาย ที่ดูตามสถานการณ์แล้วไม่น่าจะปรับลงอีกแน่นอน กนง.จะคงไว้ที่ระดับ 1.25% ต่อไป หรือลากยาวไปตลอดปี 2563 เลยก็ว่าได้ ส่วนประเด็น TFRS 9 ส่วนใหญ่รับมือกับเรื่องนี้กันได้อยู่แล้ว ไม่มีอะไรต้องมาห่วง เผลอ ๆ บางแบงก์ อาจมีการนำสำรองส่วนเกินกัลบมาเป็นรายได้และกำไรด้วยอีกนะ
*แบงก์กรุงเทพ BBL บิ๊กล็อตหุ้นบีทีเอสฯ BTS ออกมาหมดพอร์ต ได้เงินไปกว่า 7 พันล้านบาท พอดีดลูกคิดออกมาแบบคร่าว ๆ น่าจะมีกำไรเกือบ 5 พันล้านบาท ส่วนเหตุที่ขายออกมานั้น เห็นว่าไม่น่าจะเกี่ยวกับซื้อแบงก์อินโดฯ แต่น่าจะเป็นการเตรียมความพร้อมกับเรื่อง TFRS 9 นั่นแหละ ส่วนจะขายหุ้นตัวอื่น ๆ ออกมาอีกหรือไม่ คงยังไม่มีใครตอบได้ แต่ที่แน่ ๆ หุ้นที่ BBL ถืออยู่นั้น ต่างมีกำไรทั้งหมด และกำไรเยอะเสียด้วย เห็นฝีมือ “กลุ่มโสภณพนิช” ไหมล่ะ
*ยังอยู่ที่กลุ่มธนาคารกับเรื่องแบงก์ทีเอ็มบี TMB เพราะ FTSE ได้เพิ่มน้ำหนักมีผลวันนี้ (20 ธ.ค.) ทำให้ราคาหุ้นวิ่งพุ่งเป็นจรวดเมื่อวานนี้ ส่วนวันนี้ยังมีโอกาสที่ราคาวิ่งขึ้นต่อได้บ้าง แต่ต้องระวังการขายทำกำไรออกมาด้วย ส่วนแนวโน้มไตรมาส 4/2562 กำไรน่าจะออกมาสวยจากการรวมงบกับแบงก์ธนชาต และแม้จะเป็นงบ (ธนชาต) เฉพาะเดือนธันวาคม แต่ก็เพียงพอที่จะทำให้ตัวเลขกระโดดขึ้นมาอย่างน่าสนใจ
*บมจ.ทางยกระดับดอนเมือง ยื่นไฟลิ่งเพื่อเตรียมเข้าตลาดหุ้นแล้ว ล่าสุด “ธานินทร์ พานิชชีวะ” บิ๊กบอสบริษัท มีส่วนร่วมรณรงค์ความปลอดภัยบนท้องถนนในช่วงเทศกาลปีใหม่ เพื่อลดอุบัติเหตุและถือโอกาสขอบคุณผู้ใช้ทางยกระดับดอนเมืองโทลล์เวย์ ด้วยการแจกกระเป๋ากันง่วง ที่บรรจุกาแฟ ผ้าเย็น และเครื่องดื่มชูกำลัง ในวันที่ 25 ธ.ค.นี้ ณ ด่านดินแดง เวลา ‪07.30-09.00 น. และด่านอนุสรณ์ เวลา 16.00-18.00 น. พร้อมกับตั้งจุดตรวจรถเบื้องต้นฯ ที่ด่านดินแดง ใครสัญจรผ่านไปมา แวะรับความห่วงใยจากดอนเมืองโทลล์เวย์กลับบ้านกันได้
*ทีคิวเอ็ม คอร์ปอเรชั่น ของ “กลุ่มพรรณนิภา” ราคาหุ้นยังพุ่งเป็นจรวด เมื่อวานนี้ราคาขึ้นไปทำนิวไฮ หรือปิดระดับสูงสุดอีกครั้ง ต้อนรับเข้าซื้อขายในตลาดหลักทรัพย์ฯ ครบรอบ 1 ปีพอดี (20 ธ.ค. 2561 ไอพีโอ 23.00 บาท) ล่าสุดราคาปิด 62.50 บาท หรือเพิ่มจากไอพีโอ 171.73% OMG!!!! ร้อนแรงสุดในบรรดาหุ้นไอพีโอ ส่วนวันก่อนหน้านี้เพิ่งจะมีบิ๊กล็อตจากกลุ่มพรรณนิภาออกมาบ้างเล็กน้อยให้กับกองทุนต่างประเทศ (ราคา 55.00 บาท) แม้จะต่ำกว่าราคากระดาน แต่ก็ไม่ได้สะเทือนอะไร ในทางกลับกันราคาวิ่งขึ้นไปต่ออีก สะท้อนความมั่นใจนักลงทุน
*ธนาคารอิสลามแห่งประเทศไทย (ไอแบงก์) นำผลิตภัณฑ์และบริการทางการเงินตามหลักอิสลาม ร่วมงาน Thailand Halal Assembly 2019 ระหว่างวันที่ 20-22 ธ.ค.นี้ ณ ศูนย์นิทรรศการและการประชุมไบเทค บางนา เช่น สินเชื่อเสริมสร้างธุรกิจรายย่อยมุสลิม ให้วงเงินสูงสุด 200,000 บาทต่อราย สินเชื่อ Ibank Small SMEs ให้วงเงินสูงสุด 20 ล้านบาทต่อราย สินเชื่อ Ibank SMEs ฯลฯ ส่วนผลิตภัณฑ์เงินฝาก มีเงินฝากประจำพิเศษที่เป็นเงินฝากประจำที่มีระยะเวลาการฝาก 4 เดือน 7 เดือน 13 เดือน และ 24 เดือน คาดให้ผลตอบแทนสูงสุด 1.80% ต่อปี และเงินฝากออมทรัพย์ Ibank Step คาดผลตอบแทนสูงสุด 1.20% ต่อปี